16.11. sombune, kuiv, tuulevaikus +5,5C. Kurb uudis Lätist- maailm on ühe andunud aiainimese võrra vaesem, meie jäime ilma ammusest sõbrast  17.11.pime 0C, üksikud lumehelbed, nõrk tuul. Millegipärast meenub katke V.Panso haiglas olles kirjutatud märkmetest: ".... kui pimedad ja pikad on siin ööd...."  18.11 öösel sadanud maha paks lumi, mis hommikuks on muutunud raskeks lörtsiseguseks vihmaks. Vaatepilt õue on masendavalt  ligane, männid on raske veekoorma all vajunud vastu maad. Värvidest domineerivad tumehall ja roheline. T + 1C. 19.11 , õhtupoolikul tihe udu.  20.11 Rasket, tapvat lund on üle 15 cm, sahatatakse +5,6C, absoluutne tuulevaikus. Lumi enam-vähem sulanud, murul on üksikud koledad laigud. Vahelduseks mõned telefonimängud. Nüristav ja mõttetu tegevus, aga aega aitavad surnuks lüüa küll. Udu püsib.  21.11 Hall, läbipaistmatu udu püsib kui sein, +3,6C. Õhtul tuuakse hunnik kõikvõimalikke ristsõnakogumikke.  Noh, vähemalt vaim püsib virge. Alla tahetakse vedada ka arvuti, aga ma olen selle väikese võõrutusraviga rahul. Kuna ta on ju Kõu juhtmete külge ühendatud, ei oskaks ma temaga tegelemiseks mingit sobivat asendit niikuinii leida.  22.11. Hommikul +0,3C, kerge lõunatuul. Lumesadu, sedapuhku neljas. Ja milline idioot küll selle voodi välja mõtles:(  23.11 Hommikuks lumi sulanud, t 0 kuni +0,5C, õhtul sajab tihedaid lumekruupe.  24.11. Öösel -3,2, päeval 0, tugev tuul, jäitesadu. Lund umbes 5cm.  25.11 öösel -6,5C. Sajab laia lund. Päeval -5,9C, õhtul -9,8, vahetevahel piilub pilvede tagant ka päike.  Üritaks end ettevaatlikult kuidagi jalule saada. Pole siin mingit printsessielu, voodi oleks justkui herneid täis külvatud, sekka peoga hunnik ube kah. Ammu väljakuulutatud üritusel pidi kaasa end minuks kehastama:). Olevat hästi välja tulnud.  Lõpetasin A.Christie "Minu elu lugu". Ma üldiselt ei armasta autobiograafiaid, aga see oli üle tüki aja üks tõeline pärl muu pahna hulgas.  Targa, tähelepaneliku ja tundliku inimese kirjeldused ja mälestused Inglismaa, Prantsusmaa ja Lähis-Ida olustikust, õhustikust, kommetest, suhetest läbi aegade. Kahju oli teda käest panna ja sama kahju kahju oli vaadata kui kiiresti ta leheküljed kahanevad. 26.11 Öösel - 11,8, päeval - 8.6C. Tuul on väga nõrk, langeb üksikuid lumehelbeid, päev otsa paistab päike, härmatis muudab kogu ümbruse hõbedaseks, lumi sätendab. See jube pime lisaaastaaeg hakkab tõega vist otsa saama.    Tundub, et on saabunud  püsiv külm ja kätte on jõudnud aeg katta karuspalm. Mees mähkis juba varem kohalepandud võrgu ümber valge talvekanga ja selle ümber niiskuse kaitseks mullikile. No näis, kas mu väljamõeldud konstruktsioonist on kasu või mitte.    Aiarahvas on leinas. Täna jätab BA hüvasti hea kolleegi ja sõbraga.       27.11. T öösel -12,1. Muhedikupapa sünnipäevale saabunud üllatuskülalised, kes olid siin olnud vaid suviti, leidsid, et talv on meie juures veel ilusam kui muud aastaajad:) Päikeseline, imeline päev. Härmatis ja üle 15cm paksune lumekiht sillerdavad hommikuvalguses nii, et  silmadel on valus. Aga ka ilus!!!!!